BJC กางแผนปี 69 ยอดขาย 2.7 แสนลบ. รุกขยายสาขา-ช่องทางขายเต็มสูบ
BJC ตั้งเป้ายอดขายรวมปี 69 อยู่ที่ 2.7 แสนลบ. เดินหน้าในการขยายช่องทางการจัดจำหน่ายสินค้า และขยายสาขาร้านค้าในเครืออย่างต่อเนื่อง ผลักดันการเติบโตให้เป็นไปตามเป้าหมาย
BJC ตั้งเป้ายอดขายรวมปี 69 อยู่ที่ 2.7 แสนลบ. เดินหน้าในการขยายช่องทางการจัดจำหน่ายสินค้า และขยายสาขาร้านค้าในเครืออย่างต่อเนื่อง ผลักดันการเติบโตให้เป็นไปตามเป้าหมาย
28 มี.ค. 2565

นายอัศวิน เตชะเจริญวิกุล กรรมการผู้จัดการใหญ่ บริษัท เบอร์ลี่ ยุคเกอร์ จำกัด (มหาชน) หรือ BJC เปิดเผยว่า บริษัทตั้งเป้ายอดขายรวมปี 69 อยู่ที่ 2.7 แสนล้านบาท โดยที่ตามแผนการดำเนินงานระยะกลางในช่วง 5 ปีนี้ (ปี 65-69) จะหลักดันยอดขายให้เติบโตเฉลี่ย 11-16% ต่อปี โดยกลยุทธ์สำคัญยังคงเดินหน้าในการขยายช่องทางการจัดจำหน่ายสินค้า และขยายสาขาร้านค้าในเครืออย่างต่อเนื่อง ซึ่งจะเน้นการขยายตลาดในกลุ่มอาเซียน เพราะมองเห็นศักยภาพที่จะสามารถเติบโตได้อีกมาก และเป็นตลาดค่อนข้างใหญ่ที่มีกำลังซื้อสูงขึ้น ช่วยหนุนการเติบโตของยอดขายให้เป็นไปตามเป้าหมายที่ตั้งไว้
พร้อมกันนี้ บริษัทยังคงเล็งเห็นโอกาสในการขยายช่องทางการขายผ่านออนไลน์เพิ่มขึ้น โดยที่บริษัทยังคงเดินหน้าในการผลักดันการขายผ่านช่องทางออนไลน์ต่อเนื่อง ครอบคลุมช่องทางออนไลน์ผ่านแพลตฟอร์มที่บริษัทพัฒนาขึ้นเอง และช่องทาง Social Commerce ต่างๆ โดยที่บริษัทตั้งเป้าเพิ่มสัดส่วนยอดขายออนไลน์ภายใน 5 ปีเป็นมากกว่า 10% จากปัจจุบันมีสัดส่วนอยู่ที่ 3% ซึ่งถือเป็นอีกหนึ่งช่องทางที่เข้ามาช่วยในการผลักดันยอดขาย
ขณะเดียวกันในส่วนของการขายสินค้าอุปโภคและบริโภคของบริษัทจะเน้นการเข้าไปขยายตลาดผ่านช่องทาง Traditional ในต่างประเทศมากขึ้น โดยเฉพาะในเวียดนามที่ยังมีโอกาสอีกมากที่บริษัทจะนำสินค้าเข้าไปขายในร้านค้า Traditional อีกเป็นจำนวนมาก ซึ่งจะเป็นปัจจัยที่ส่งผลบวกต่อการผลักดันยอดขายให้กับบริษัทได้อย่างมีนัยสำคัญ
ด้านการลงทุนของบริษัทในช่วง 5 ปีนี้ วางงบลงทุนรวมไว้ที่ 6-7 หมื่นล้านบาท หรือแบ่งการใช้งบลงทุนรวมไว้ที่ 1.2-1.4 หมื่นล้านบาท/ปี ส่วนใหญ่จะใช้งบลงทุนในการขยายสาขาและปรับปรุงสาขาของ BigC เป็นหลักในสัดส่วนกว่า 70% และอีก 20% จะใช้ลงทุนในธุรกิจที่เกี่ยวข้องกับ Pagkaging โดยเฉพาะกระป๋อง
นอกจากนี้ในแผนการดำเนินงาน 5 ปีของบริษัท เล็งเห็นถึงศักยภาพการเติบโตของธุรกิจศูนย์ค้าส่งและกระจายอาหารในประเทศเวียดนาม คือ MM Mega Market Vietnam ที่มีการเติบโตมาอย่างต่อเนื่อง ซึ่งบริษัทมีแผนจะนำธุรกิจดังกล่าวเข้าจดทะเบียนในตลาดหุ้นเวียดนามตามแผน 5 ปีนี้ จากศักยภาพของธุรกิจที่เติบโตสอดคล้องไปกับเศรษฐกิจของประเทศเวียดนาม และการบริโภคในประเทศเวียดนามที่เติบโตขึ้นต่อเนื่อง โดยที่หากรวมยอดขายจาก MM Mega Market Vietnam เข้ามานั้น บริษัทจะมียอดขายแตะ 3 แสนล้านบาท ภายในปี 69